רונן זרצקי, ראש מערכת החדשות בעיתון "הארץ", יפרוש בקרוב מתפקידו. זרצקי היה בעבר סגן עורך מדור הספורט בעיתון, ועורך מוסף הספורט הנוכחי הוא בין המועמדים להחליפו
רונן זרצקי, ראש מערכת החדשות בעיתון "הארץ", יפרוש בקרוב מתפקידו. זרצקי התמנה לתפקיד בדצמבר 2004. בין המינויים שעשה זרצקי בולטת בחירתו באבי יששכרוף, שחבר לעמוס הראל בסיקור הבטחוני-מדיני. בתקופתו בוטל חלק ב של העיתון ואוחד עם חלק א. זרצקי, לשעבר סגן עורך מדור הספורט בעיתון וסגן ראש מערכת החדשות, יפנה לעשייה קולנועית וטלוויזיונית. בעבר כבר היה שותף לבימוי הסרט התיעודי "המורדים האחרונים", על השורדים האחרונים מבין לוחמי גטו ורשה. פרישתו של זרצקי באה על רקע חילופי גברי ומינויים משמעותיים בקבוצת "הארץ" בחודשים האחרונים. העורך הראשי דוד לנדאו הודיע כי יפרוש, ואת מקומו עתיד לתפוס דב אלפון; העורך הראשי של "דה-מרקר", גיא רולניק, מונה לתפקיד סגן המו"ל. בין המועמדים להחלפת זרצקי איתן מרקוביץ וגריג דוידוביץ. מרקוביץ הוא עורך מדור הספורט בעיתון ולשעבר עורך המקומונים "כלבו", "כל העיר" ו"העיר" של רשת שוקן. דוידוביץ הוא עורך אתר "הארץ" ולשעבר סגן ראש מערכת החדשות בעיתון. זרצקי אישר את הפרטים.